《自天平游灵岩次胡古愚韵》
元代·钱良右

我乡本泽国，近郭惟西丘。群山青更□，太湖限洪流。

咫尺可登览，道路若阻修。年来岂无缘，岁月成再游。

深山多白云，长松交翠虬。灵泉发不竭，一窦穿岩幽。

涵空倚山阁，物色纷入眸。天水永无际，坐觉身世浮。

携尊相与酌，洗我今古愁。回首卧云地，老屋苔雨秋。

兹行真胜集，言归仍少留。座有词林客，功名尚黑头。

倡酬纪所历，宴笑迟回舟。

作者简介：（1278—1344）元平江路人，字翼之，号江村民。武宗至大中署吴县儒学教谕，受代后，不复出。工书，篆隶真行小草无不精绝。有《江村先生集》。